《谢叶致政送芍药》
宋代·喻良能

佳葩如美人，艳态妖且闲。
叶园美无度，有花字雌丹。
晨妆谢膏美，秀色若可餐。
芳根裹春泥，举赠不作难。
{左华右甲}{左华右上次下木}照池亭，一洗儒生酸。
从今杜陵眼，不复嗟长寒。
何以报嘉惠，作诗当琅玕。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。